Document ID: 32008D0793

KOMISJONI OTSUS,
1. oktoober 2008,
liikmesriikide poolt 2008. aastal ühise kalanduspoliitika elluviimiseks vajalike andmete kogumise ja haldamisega kantavate kulude abikõlblikkuse kohta
(teatavaks tehtud numbri K(2008) 4013 all)
(2008/793/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. mai 2006. aasta määrust (EÜ) nr 861/2006, millega kehtestatakse ühenduse finantsmeetmed ühise kalanduspoliitika rakendamiseks ja mereõiguse valdkonnas, (1) eriti selle artikli 24 lõiget 1,
ning arvestades järgmist:
(1)
Määruses (EÜ) nr 861/2006 on sätestatud tingimused, mille alusel liikmesriigid võivad saada ühenduse rahalist toetust andmete kogumise ja haldamise riiklike programmidega seotud kulude katmiseks.
(2)
Kõnealused programmid tuleb koostada kooskõlas nõukogu 29. juuni 2000. aasta määrusega (EÜ) nr 1543/2000, millega kehtestatakse ühenduse raamistik ühise kalanduspoliitika elluviimiseks vajalike andmete kogumiseks ja haldamiseks, (2) ning komisjoni 25. juuli 2001. aasta määrusega (EÜ) nr 1639/2001, millega kehtestatakse ühenduse kalandussektori andmekogumise miinimum- ja laiendatud programm ning sätestatakse nõukogu määruse (EÜ) nr 1543/2000 üksikasjalikud rakenduseeskirjad. (3)
(3)
Belgia, Bulgaaria, Taani, Saksamaa, Eesti, Kreeka, Hispaania, Prantsusmaa, Iirimaa, Itaalia, Küpros, Läti, Leedu, Malta, Madalmaad, Poola, Portugal, Soome, Rumeenia, Sloveenia, Rootsi ja Ühendkuningriik on esitanud oma 2008. aasta riiklikud programmid vastavalt määruse (EÜ) nr 1543/2000 artikli 6 lõikele 1. Kõnealused liikmesriigid on esitanud ka taotlused ühenduse rahalise toetuse saamiseks.
(4)
Komisjon on liikmesriikide programmid läbi vaadanud ning hinnanud kulude abikõlblikkust.
(5)
Määruse (EÜ) nr 1543/2000 artikli 5 lõike 1 alusel koostatakse ühenduse miinimumprogramm, mis hõlmab teaduslikeks hinnanguteks vältimatult vajalikke andmeid, ja ühenduse laiendatud programm, mis lisaks miinimumprogrammi andmetele sisaldab ka teaduslikke hinnanguid tõenäoliselt oluliselt parandavaid andmeid.
(6)
Määruse (EÜ) nr 861/2006 artikli 24 lõike 3 punktis b on sätestatud, et komisjoni otsustega määratakse kindlaks rahalise toetuse määr. Määruse (EÜ) nr 861/2006 artiklis 16 on sätestatud, et ühenduse finantsmeetmed lähteandmete kogumise valdkonnas ei tohi ületada 50 % liikmesriikide kuludest, mis tekivad seoses andmete kogumise ja haldamise programmi elluviimisega. Artikli 24 lõikes 2 on sätestatud, et eelistatakse meetmeid, mis on kõige asjakohasemad parandamaks ühise kalanduspoliitika jaoks vajalike andmete kogumist.
(7)
Liikmesriikidele tuleks teha ettemakse, et hõlbustada riiklike programmide rakendamist. Kogu riiklike programmide elluviimiseks makstava ühenduse finantsabi väljamaksmise tingimuseks peaks olema määruse (EÜ) nr 1639/2001 artikli 6 lõikes 2 osutatud iga-aastase tehnilise aruande ja sellega seotud kulutuste komisjonipoolne heakskiitmine.
(8)
Käesolev otsus kujutab endast rahastamisotsust nõukogu 25. juuni 2002. aasta määruse (EÜ, Euratom) nr 1605/2002 (mis käsitleb Euroopa ühenduste üldeelarve suhtes kohaldatavat finantsmäärust) (4) artikli 75 lõike 2 tähenduses.
(9)
Käesoleva otsusega ette nähtud meetmed on kooskõlas kalanduse ja vesiviljeluse korralduskomitee arvamusega,
ON VASTU VÕTNUD KÄESOLEVA OTSUSE:
Artikkel 1
Käesoleva otsusega kehtestatakse iga liikmesriigi abikõlblike kulude summa ja ühise kalanduspoliitika elluviimiseks vajalike andmete kogumiseks ja haldamiseks antava ühenduse rahalise toetuse määrad 2008. aastaks.
Artikkel 2
I lisas osutatud ühise kalanduspoliitika elluviimiseks vajalike andmete kogumise ja haldamisega seotud kulude katmiseks võib saada ühenduse rahalist toetust summas, mis ei ületa 50 % määruse (EÜ) nr 1543/2000 artiklis 5 sätestatud miinimumprogrammi abikõlblikest kuludest.
Artikkel 3
II lisas osutatud ühise kalanduspoliitika elluviimiseks vajalike andmete kogumise ja haldamisega seotud kulude katmiseks võib saada ühenduse rahalist toetust summas, mis ei ületa 35 % määruse (EÜ) nr 1543/2000 artiklis 5 sätestatud miinimumprogrammi abikõlblikest kuludest.
Artikkel 4
1. Ühendus maksab I ja II lisas osutatud ühenduse rahalise toetuse esimese osa 50 % ulatuses pärast liikmesriikidele käesolevast otsusest teatamist.
2. Liikmesriigid esitavad hiljemalt 31. maiks 2009:
a)
määruse (EÜ) nr 1639/2000 artikli 6 lõikes 2 osutatud tehnilise tegevusaruande;
b)
2008. aastal tekkinud kulude hüvitamise taotlused koos finantsaruande ja tõendavate dokumentidega.
3. Ühenduse rahalise toetuse teine osa makstakse pärast lõikes 2 osutatud finants- ja tehniliste aruannete kättesaamist ja heakskiitmist.
Artikkel 5
1. Käesoleva otsuse kohaselt abikõlblike summade arvutamisel kasutatakse 2007. aasta mais kehtinud euro vahetuskurssi.
2. Omavääringutes esitatud kuludeklaratsioonid liikmesriikidelt, kes ei osale majandus- ja rahaliidu kolmandas etapis, arvestatakse ümber eurodesse deklaratsioonide komisjonile esitamise kuul kehtinud kursi järgi.
Artikkel 6
Käesolev otsus on adresseeritud liikmesriikidele.
Brüssel, 1. oktoober 2008

Labels: 12
15
6
20